ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1436/97 υποβολή: Nikitas Kaklamanis (UPE) προς την Επιτροπή (23 Απριλίου 1997)

Θέμα: Η εξαφάνιση του 20ού αιώνα από τις μνήμες των Η/Υ

Στο χώρο της πληροφορικής, γίνεται ιδιαίτερος λόγος για το επονομαζόμενο «Millenium Bug». Πρόκειται για την πιθανότητα παράλυσης του πλανήτη από τη δυσλειτουργία των ηλεκτρονικών υπολογιστών όλου του κόσμου την 1η Ιανουαρίου 2000. Σύμφωνα με τους ειδικούς, οι προγραμματιστές ηλεκτρονικών υπολογιστών χρησιμοποιούσαν συντομογραφίες για την εξαφάνιση πολύτιμου χώρου στις μνήμες των υπολογιστών. Έτσι, όταν γινόταν αναφορά σε έτος, αντί για 1971 έγραφαν απλά 71. Το πρόβλημα θα εμφανιστεί όταν την 1.1.2000 οι ηλεκτρονικοί υπολογιστές θα νομίζουν ότι θα είναι το έτος 1900, και έτσι ένα 30% των υπολογιστών δε θα δουλεύουν καθόλου. Η μεγαλύτερη ζημιά θα προκληθεί από αυτούς που θα συνεχίσουν να δουλεύουν με το ισχύον σύστημα, αφού για κάθε πράξη ή υπολογισμό τους θα τους δίνουν λανθασμένο αποτέλεσμα. Ερωτάται η Επιτροπή:

1. Τί μέτρα έχει λάβει, τόσο όσον αφορά τη μηχανοργάνωση των κοινοτικών υπηρεσιών όσο και των υπηρεσιών των κρατών μελών καθώς επίσης και του ιδιωτικού τομέα;

2. Δεδομένου ότι οι τρόποι αντιμετώπισης του προβλήματος είναι είτε:

α) η αντικατάσταση των υπολογιστών και των προγραμμάτων τους, πράγμα που θα κοστίσει ιδιαίτερα, είτε

β) η «διόρθωση» των κωδικών στις γλώσσες προγραμματισμού, κάτι που είναι μία ιδιαίτερα χρονοβόρος διαδικασία,

ποιός θα επωμιστεί το ούτως ή άλλως τεράστιο οικονομικό κόστος: οι πολίτες της Ευρωπαϊκής Ένωσης ή οι εταιρίες πληροφορικής που είχαν κάποτε επιλεγεί για τη μηχανοργάνωση των κοινοτικών υπηρεσιών;

Απάντηση του κ. Liikanen εξ ονόματος της Επιτροπής (27 Ιουνίου 1997)

Η Επιτροπή γνωρίζει το τεχνικό αυτό πρόβλημα. Όσον αφορά τα εσωτερικά συστήματα πληροφόρησής της, η Επιτροπή έχει ήδη λάβει κατάλληλα μέτρα για την ευαισθητοποίηση των υπηρεσιών της και τον προσδιορισμό των απαραίτητων προσαρμογών.

Όσον αφορά τα συστήματα στους εθνικούς και ιδιωτικούς τομείς, διάφορες πρωτοβουλίες με σκοπό την ευαισθητοποίηση των οικονομικών παραγόντων αναλήφθηκαν κατά τρόπο πολύ ενεργό από τους προμηθευτές συστημάτων πληροφορικής, από τους συμβούλους και από ορισμένα κράτη μέλη. Στο πλαίσιο της κινητοποίησης αυτής, η Επιτροπή διαθέτει ένα φόρουμ προκειμένου να διευκολύνει την ανταλλαγή εμπειριών και την από κοινού αξιοποίηση των γνώσεων σχετικά με τις καταλληλότερες τεχνικές λύσεις. Επιπλέον, προτίθεται να εντείνει τις ενέργειες πληροφόρησης και ευαισθητοποίησης σχετικά με το εν λόγω θέμα. Οι δαπάνες που αφορούν την υλοποίηση των λύσεων αυτών θα βαρύνουν τους ιδιοκτήτες των εν λόγω συστημάτων.

Ακόμη, στο πλαίσιο των κοινοτικών προγραμμάτων έρευνας και ανάπτυξης, αναπτύχθηκαν με επιτυχία διάφορες τεχνολογίες οι οποίες επιτρέπουν την ευκολότερη προσαρμογή των συστημάτων πληροφορικής. Οι τεχνολογίες αυτές χρησιμοποιούνται ήδη από τους σημαντικότερους φορείς παροχής υπηρεσιών πληροφορικής.
ΓΡΑΠΤΗ ΕΡΩΤΗΣΗ E-1744/97 υποβολή: Josι Apolinαrio (PSE) προς την Επιτροπή (23 Μαΐου 1997)

Θέμα: Μεταφορά της οδηγίας περί «νιτρικών αλάτων»

Θα μπορούσε άραγε η Επιτροπή να αναφέρει ποια κράτη μέλη έχουν ήδη προβεί σε μεταφορά της οδηγίας 91/676/ΕΟΚ ((ΕΕ L 375 της 31.12.1991, σελ. 1. )) σχετικά με την προστασία των υδάτων κατά της ρύπανσης από νιτρικά άλατα γεωργικής προέλευση; Ποιο είναι το πλαίσιο όσον αφορά την εφαρμογή της ως άνω οδηγίας στα διάφορα κράτη μέλη;

Κοινή απάντηση του κας Bjerregaard εξ ονόματος της Επιτροπής στις γραπτές ερωτήσεις E-1566/97 και E-1744/97 (19 Ιουλίου 1997)

Η μεταφορά της οδηγίας του Συμβουλίου 91/676/ΕΟΚ σχετικά με την προστασία των υδάτων από την ρύπανση που προκαλούν τα προερχόμενα από γεωργικές πηγές νιτρικά άλατα στην εθνική νομοθεσία ολοκληρώθηκε σε όλα τα κράτη μέλη εκτός του Βελγίου, της Ελλάδας, της Ιταλίας, της Ολλανδίας, της Πορτογαλίας, και της Φινλανδίας.

Η Δανία, η Γερμανία, το Λουξεμβούργο, η Ολλανδία και η Αυστρία, έχουν ορίσει το σύνολο της επικράτειάς τους σύμφωνα με το άρθρο 3, (5) της οδηγίας. Η Ιρλανδία θεωρεί ότι δεν υφίσταται ουδεμία περιοχή στην επικράτειά της που θα έπρεπε να οριστεί ως ευπαθής ζώνη. Η Σουηδία και το Ηνωμένο Βασίλειο ολοκλήρωσαν τον καθορισμό των ευπαθών ζωνών. Στα υπόλοιπα κράτη μέλη δεν έχουν ολοκληρωθεί οι ορισμοί ζωνών.

Έχουν ληφθεί κώδικες χρηστής γεωργικής πρακτικής, ή το αντίστοιχό τους, για ολόκληρη την επικράτεια των κρατών μελών εκτός του Βελγίου, της Πορτογαλίας και της Ισπανίας. Έχουν επίσης ληφθεί προγράμματα δράσης από την Δανία την Ισπανία, το Λουξεμβούργο και τη Σουηδία. Στη Δανία, στη Γερμανία και το Λουξεμβούργο τα μέτρα καλύπτουν το σύνολο της Επικράτειας. Τα μέτρα της Σουηδίας ισχύουν αποκλειστικά για τις ευπαθείς ζώνες.

Η Επιτροπή δεν είναι καθόλου ευχαριστημένη με την κατάσταση που επικρατεί σήμερα σχετικά με την εφαρμογή στα περισσότερα κράτη μέλη και λαμβάνει όλα τα διαθέσιμα μέτρα για να αντιμετωπιστεί το πρόβλημα χρησιμοποιώντας και τις διαδικασίες που προβλέπονται από το άρθρο 169 της συνθήκης ΕΚ σε όλες τις περιπτώσεις που κρίνει ότι είναι απαραίτητο.

Η Επιτροπή προτίθεται να εκπληρώσει τις υποχρεώσεις που έχει αναλάβει βάσει της ως άνω οδηγίας για σύνταξη δύο εκθέσεων, μίας που να συνοψίζει τις παρασχεθείσες εκ μέρους των κρατών μελών πληροφορίες και μία δεύτερη για την εφαρμογή της οδηγίας. Προβλέπεται ότι οι εκθέσεις αυτές θα ολοκληρωθούν πριν το τέλος του τρέχοντος έτους.
ΓΡΑΠΤΗ ΕΡΩΤΗΣΗ P-2296/97 υποβολή: Joan Colom i Naval (PSE) προς την Επιτροπή (26 Iουνίου 1997)

Θέμα: Πιστώσεις προς εκκαθάριση για τις διαρθρωτικές δράσεις

Θα μπορούσε να αναφέρει η Επιτροπή ποιά ήταν η κατάσταση στις 31.12.1996 σχετικά με:

1. το ποσό των προς εκκαθάριση πιστώσεων για το ΕΓΤΕ - Τμήμα Προσανατολισμού, το Δημοσιονομικό Μέσο Προσανατολισμού Αλιείας (ΙFΟP), το ΕΤΠΑ, το ΕΚΤ και το Ταμείο Συνοχής, κατανεμημένο ανά κράτος μέλος και με τη διευκρίνιση εάν οι πιστώσεις αυτές είχαν αναληφθεί το 1996, το 1995, το 1994 ή κατά τη διάρκεια προηγούμενου οικονομικού έτους,

2. τη σχέση μεταξύ των προς εκκαθάριση πιστώσεων ανά κράτος μέλος και των υποχρεώσεων που έχουν συσσωρευθεί για κάθε κράτος κατά την περίοδο 1994-1996,

3. τη συγκριτική εξέλιξη των πιστώσεων υποχρεώσεων, των πιστώσεων πληρωμών και των πιστώσεων προς εκκαθάριση, και

4. τις πιστώσεις που εναπομένουν προς εκκαθάριση στις 31 Δεκεμβρίου 1996 σε σχέση με τις ετήσιες πιστώσεις υποχρεώσεων;

Απάντηση του κ. Liikanen εξ ονόματος της Επιτροπής (16 Ιουλίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1498/97 υποβολή: Pervenche Berθs (PSE) προς την Επιτροπή (30 Απριλίου 1997)

Θέμα: Ενέργεια - Ρυπαντικές ουσίες

Μπορεί να παρουσιάσει η Επιτροπή πίνακα στον οποίο να αξιολογείται η σημασία των διαφόρων ρυπαντικών ουσιών (διοξείδιο του άνθρακος, διαρροή φυσικού αερίου ανά κράτος προελεύσεως και μέσα διοχετεύσεως, έκλυση αζώτου και θείου...)που δημιουργούνται κατά την λειτουργία των σταθμών παραγωγής ηλεκτρικής ενέργειας, επισημαίνοντας και τις χρησιμοποιούμενες ενεργειακές πηγές;

Απάντηση του κ. Παπουτσή εξ ονόματος της Επιτροπής (18 Ιουνίου 1997)

Η σχετική σημασία των ενεργειακών πηγών που χρησιμοποιούνται για την παραγωγή ηλεκτρικής ενέργειας σε σχέση με τις περιβαλλοντικές εκπομπές εξαρτάται τόσο από παράγοντες εκπομπής όσο και από την τεχνολογία για την καταπολέμηση των εκπομπών όπως ο εξοπλισμός αποθείωσης ή οι καυστήρες περιορισμένης παραγωγής οξειδίων του αζώτου (ΝΟx). Επί του παρόντος δεν υφίστανται οικονομικές εναλλακτικές λύσεις για την αντιμετώπιση των εκπομπών διοξειδίου του άνθρακος (CO2).

Προκειμένου να καταστούν αισθητές οι διαφορές που συνεπάγονται για τις εκπομπές τα διάφορα καύσιμα που χρησιμοποιούνται για την παραγωγή ηλεκτρικής ενέργειας, υπολογίσθηκαν οι κάτωθι λόγοι διοξειδίου του άνθρακος ανά tera joule (TJ) αναλώμενου καυσίμου βάσει των στατιστικών για την ενέργεια και το διοξείδιο του άνθρακος κατά το 1995:

>TABLE>

Κατά τη σύγκριση αυτή στο φυσικό αέριο περιλαμβάνονται τα παράγωγα αέρια από κλιβάνους οπτανθράκων και υψικαμίνους. Ο συντελεστής εκπομπής για το φυσικό αέριο είναι χαμηλότερος (περίπου 56 τόννοι CO2/TJ).

Οι κάτωθι αναλογίες εκπομπής σε εγκαταστάσεις παραγωγής ηλεκτρικής ενέργειας για διοξείδιο του θείου (SO2), οξείδιο του αζώτου (NOx), μεθάνιο (CH4) και Ν2Ο απορρέουν από μοντέλα που διατυπώθηκαν στο πλαίσιο της μελέτης «Η ευρωπαϊκή ενέργεια το 2020 - Ένα σενάριο». Οι λόγοι εκπομπής αφορούν το 1995.

kg/TJ

>TABLE>

Εκπομπές CH4 που οφείλονται σε διαρροές κατά τη διανομή του φυσικού αερίου και την παραγωγή δεν μπορούν να αποδοθούν στην παραγωγή ηλεκτρικής ενέργειας και τις άλλες χρήσεις του φυσικού αερίου. Κατά συνέπεια, ο προαναφερθείς λόγος για το φυσικό αέριο δεν καλύπτει τις εκπομπές σε CH4 που παρατηρούνται κατά τα στάδια που προηγούνται της παραγωγής ηλεκτρικής ενέργειας. Το ίδιο ισχύει και για τους άλλους ρύπους και τα αέρια που συμβάλλουν στο φαινόμενο του θερμοκηπίου.
ΓΡΑΠΤΗ ΕΡΩΤΗΣΗ E-0568/97 υποβολή: Ulf Holm (V) προς το Συμβούλιο (25 Φεβρουαρίου 1997)

Θέμα: Κοινή χρηματοοικονομική πολιτική

Η εφαρμογή της ΟΝΕ συνεπάγεται το συντονισμό των νομισματικών πολιτικών των κρατών μελών στο πλαίσιο της ΕΚΤ. Πολλοί οικονομολόγοι εκτιμούν ότι για μια πλήρως αποτελεσματική νομισματική ένωση είναι επίσης απαραίτητος ο συντονισμός των χρηματοοικονομικών πολιτικών.

Συμφωνεί το Συμβούλιο με τη θέση αυτή;

Απάντηση (14 Ιουλίου 1997)

Το Συμβούλιο θα ήθελε να επισημάνει στον αξιότιμο βουλευτή ότι κατά την τρίτη φάση της ΟΝΕ, όσον αφορά τα συμμετέχοντα κράτη μέλη, το Ευρωπαϊκό Σύστημα Κεντρικών Τραπεζών, θα καθορίζει και θα εφαρμόζει, δυνάμει του άρθρου 105 της συνθήκης και του Πρωτόκολλου για το ΕΣΚΤ τη νομισματική πολιτική της Κοινότητας.

Αλλοι κανόνες εφαρμόζονται όσον αφορά την οικονομική πολιτική εν γένει, καθώς και τις δημοσιονομικές πολιτικές. Το άρθρο 102α ορίζει ότι τα κράτη μέλη ασκούν την οικονομική τους πολιτική με σκοπό να συμβάλλουν στην υλοποίηση των στόχων της Κοινότητας.

Το άρθρο 3α(1) της Συνθήκης για την ίδρυση της Ευρωπαϊκής Κοινότητας ορίζει ότι η δράση των κρατών μελών της Κοινότητας περιλαμβάνει τη θέσπιση μιας οικονομικής πολιτικής που βασίζεται στο στενό συντονισμό των οικονομικών πολιτικών των κρατών μελών.

Στα πλαίσια της διαδικασίας που προβλέπεται από το άρθρο 103 της Συνθήκης, το Συμβούλιο ορίζει τις γενικές γραμμές των οικονομικών πολιτικών των κρατών μελών της Κοινότητας.

Για τη διασφάλιση στενότερου συντονιμσού των πολιτικών αυτών και διαρκούς σύγκλισης, το Συμβούλιο παρακολουθεί την ανάπτυξη της οικονομικής επίδοσης των κρατών μελών και τη συνέπεια των πολιτικών των κρατών μελών σε σχέση με τις γενικές κατευθύνσεις.

Στα πλαίσια αυτά, στην τρίτη φάση της ΟΝΕ, το Συμβούλιο θα εξετάσει τα προγράμματα σταθερότητας των συμμετεχόντων κρατών μελών και τα προγράμματα σύγκλισης τω μη συμμετεχόντων μελών.
ΓΡΑΠΤΗ ΕΡΩΤΗΣΗ E-1179/97 υποβολή: Gianni Tamino (V) προς την Επιτροπή (3 Απριλίου 1997)

Θέμα: Προώθηση βοείων κρεάτων υψηλής ποιότητας

Σχετικά με τον Κανονισμό 1318/93 ((ΕΕ L 132 της 29.5.1993, σελ. 83. )), είναι σήμερα σε θέση η Επιτροπή να δώσει ονόματα αποδεκτών, ύψος χορηγηθεισών χρηματοδοτήσεων και αποτελέσματα των δράσεων για την προώθηση και τη διάθεση στην αγορά βοείων κρεάτων υψηλής ποιότητας στην Ιταλία;

Προτίθεται η Επιτροπή να αναθεωρήσει τον κανονισμό αυτό και/ή τον κανονισμό αριθ. 2067/92 ((ΕΕ L 215 της 30.7.1992, σελ. 57. )) και προς ποια κατεύθυνση;

Aπάντηση του κ. Fischler εξ ονόματος της Επιτροπής (6 Μαΐου 1997)

H Eπιτροπή μόλις ενέκρινε την πρόταση κανονισμού του Συμβουλίου που προορίζεται να αντικαταστήσει τον κανονισμό (ΕΟΚ) αριθ. 2067/92 σχετικά με δράσεις προώθησης και εμπορίας υπέρ του βοείου κρέατος ποιότητας ((COM(97) 70 )).

Όσον αφορά τα αποτελέσματα των ενεργειών προώθησης στην Ιταλία, σε μία μελέτη που πραγματοποιήθηκε για την περίοδο εμπορίας 1995/1996 σε πέντε σημεία πώλησης μιας αλυσίδας υπεραγοράς, φαίνεται ότι κατά την ενέργεια προώθησης ο αριθμός των πελατών αυξήθηκε κατά 6% και η μέση αύξηση των τεμαχίων κρέατος που πωλήθηκαν για κάθε αγορά ήταν της τάξης του 34%.

Εξάλλου, μία έρευνα σχετικά με το λογότυπο «EQB» (ευρωπαϊκό βόειο κρέας ποιότητας) που πραγματοποιήθηκε υπέρ της ένωσης «Intercarne Qualita», αναφέρει ότι 25% των ερωτηθέντων ατόμων αναγνώρισε σημαντικές διαφορές μεταξύ του κρέατος ποιότητας και των άλλων κρεάτων και ότι 46% αναγνώρισαν ορισμένες διαφορές μεταξύ των δύο τύπων κρέατος. Οι διαφορές αυτές οφείλονται για το 63% των ατόμων στη συνεκτικότητα του κρέατος, για το 54% στην τρυφεράδα του κρέατος, για το 46% στη γεύση και για το 35% στο γεγονός ότι πρόκειται για ελεγχόμενο κρέας.
ΓΡΑΠΤΗ ΕΡΩΤΗΣΗ E-1171/97 υποβολή: Jaime Valdivielso de Cuι (PPE) προς το Συμβούλιο (2 Απριλίου 1997)

Θέμα: Κοινή οργάνωση αγοράς για την πατάτα

Λαμβάνοντας υπόψη τα πολλά αιτήματα για την πρόβλεψη ΚΟΑ της πατάτας εκ μέρους διαφόρων γεωργικών συναιτερισμών, κοινωνικών εταίρων, ο Επίτροπος Fischler εξέφρασε την ανάγκη για την πρόβλεψη KOA για την πατάτα με την οποία θα διασφαλιστεί και κατώτερο εισόδημα στους ευρωπαίους καλλιεργητές της πατάτας.

Λαμβάνοντας υπόψη ότι η Επιτροπή υπέβαλε πρόταση κανονισμού (ΚΟΑ για την πατάτα) ήδη προ μιας πενταετίας και ότι ακόμα αυτή δεν έχει εγκριθεί από το Συμβούλιο, ότι τον προηγούμενο Νοέμβριο αυτό το θέμα περιλαμβανόταν στην ημερήσια διάταξη του Συμβουλίου των Υπουργών και ότι λόγω ελλείψεως επαρκούς υποστήριξης αποσύρθηκε, σε ποια διαβήματα έχει προβεί το Συμβούλιο για να εγκριθεί το ταχύτερο δυνατόν ρύθμιση (ΚΟΑ) για την καλλιέργεια της πατάτας;

Έχουν γίνει επαφές με τους εκπροσώπους των κρατών μελών ώστε να επιτευχθεί μια εγγραφή του θέματος αυτού σε προσεχή ημερήσια διάταξη του Συμβουλίου Υοπυργών; Έχει εκπονηθεί κάποια μελέτη που να εξετάζει τις ζημίες που υφίστανται οι καλλιεργητές λόγω της απουσίας μιας ΚΟΑ; Σχεδιάζει το Συμβούλιο να δώσει εντολή στην Επιτροπή να πληροφορήσει τους παραγωγούς μέσω ενημερωτικών εκστρατειών σχετικά με την διαφοροποιήση της παραγωγής κλπ.;

Τι γνώμη σχημάτισε το Συμβούλιο όσον αφορά τις δηλώσεις της συντονίστριας της Ευρωπαϊκής Αγροτικής Κίνησης που έγιναν στις 4 Μαρτίου ε.ε., σχετικά με την ανάγκη να προβλεφθεί κοινή οργάνωση της αγοράς για την πατάτα που θα διασφαλίζει ισορροπία στην προμήθεια της αγοράς και ένα λογικό εισόδημα για τους παραγωγούς ούτως ώστε να μπορέσει να διατηρηθεί η καλλιέργεια της πατάτας στις παραδοσιακές ζώνες και να μειωθεί η παραγωγή της εκεί όπου γίνεται με εντατική καλλιέργεια, κατά συνέπεια δε να μειωθεί η χρήση ζιζανιοκτόνων και λιπασμάτων;

Απάντηση (14 Ιουλίου 1997)

Όπως αναφέρει ο αξιότιμος κ. βουλευτής, πρόταση κανονισμού του Συμβουλίου για την κοινή οργάνωση της αγοράς της πατάτας υποβλήθηκε από την Επιτροπή στο Συμβούλιο στις 25 Νοεμβρίου 1992.

Εντούτοις, η πρόταση κανονισμού στον τομέα αυτό παραμένει στο τραπέζι του Συμβουλίου και η Επιτροπή δήλωσε ότι είναι διατεθημένη να συνεργαστεί με την Προεδρία για την εκπόνηση μιας νέας συμβιβαστικής λύσης, αφού μελετηθούν οι τεχνικές πτυχές του φακέλου.
ΓΡΑΠΤΗ ΕΡΩΤΗΣΗ P-1586/97 υποβολή: Alexandros Alavanos (GUE/NGL) προς την Επιτροπή (30 Απριλίου 1997)

Θέμα: Οικονομική στήριξη του δελτίου «Euro-Film News»

To «Euro-Film News» - ενημερωτικό αγγλόφωνο δελτίο για τον ευρωπαϊκό κινηματογράφο και κυρίως τις μικρές ευρωπαϊκές κινηματογραφίες, από το οποίο αντλούν ειδήσεις και πληροφορίες τα μεγαλύτερα κινηματογραφικά έντυπα - είχε αναλάβει με επιτυχία να εκδίδει η Ελλάδα στα πλαίσια της λειτουργίας της πρωτοβουλίας SCALE του προγράμματος MEDIA-1, από την οποία καλυπτόταν οικονομικά κατά το ήμισυ. Με την εκπνοή όμως του MEDIA-1 καταργήθηκε και η πρωτοβουλία SCALE. Δυστυχώς το MEDIA-2 δεν προβλέπει ανάλογες πρωτοβουλίες ενίσχυσης των μικρών κινηματογραφιών με αποτέλεσμα να κινδυνεύει ολοκληρωτικά και η έκδοση του «Euro-Film News», του οποίου την χρηματοδότηση προσωρινά ανέλαβε εξ ολοκλήρου και θα συνεχίσει ακόμη για τους επόμενους τρεις μήνες το Ελληνικό Υπουργείο Πολιτισμού.

Δεδομένης της σοβαρότητας που έχει επιδείξει η Ελλάδα για την έκδοση του εν λόγω περιοδικού αλλά και των υπηρεσιών που έχει προσφέρει και συνεχίζει να προσφέρει η έκδοση αυτή για την στήριξη κυρίως των μικρών ευρωπαϊκών κινηματογραφιών, ερωτάται η Επιτροπή σε τι άμεσες ενέργειες θα προβεί για την οικονομική ενίσχυση του «Euro-Film News», μέσα από ποια προγράμματα θα μπορούσε να καλυφθεί οικονομικά ώστε να συνεχίσει χωρίς διακοπή το έργο που έχει αναλάβει για την στήριξη και την γνωστοποίηση της ύπαρξης των μικρών εθνικών κινηματογραφιών;

Απάντηση του κ. Oreja εξ ονόματος της Επιτροπής (9 Ιουνίου 1997)

Μετά από πρωτοβουλία του SCALE, ενός από τα 19 προγράμματα του MEDIA I (1991-1995), εκδόθηκε το «Euro Film News». Στόχος του δημοσιεύματος αυτού είναι να αναδείξει τις κινηματογραφικές ή οπτικοακουστικές βιομηχανίες των κρατών μελών ή περιφερειών με μικρή δυνατότητα παραγωγής και με περιορισμένη γεωγραφική ή γλωσσική περιοχή.

Σύμφωνα με τους στόχους των δύο αποφάσεων του Συμβουλίου που διέπουν το πρόγραμμα MEDIA II (1996-2000) ((εγγρ. COM(95)563, εγγρ. COM(95)564 - ΕΕ L 321 της 30.12.1995. )), η Επιτροπή δίδει ιδιαίτερη προσοχή στα σχέδια που προέρχονται από αυτά τα κράτη μέλη ή τις περιφέρειες, θέτοντας μεταξύ άλλων σε εφαρμογή μηχανισμούς θετικής διάκρισης προς όφελός τους.

Το πρόγραμμα MEDIA II επικεντρώνεται σε τρεις τομείς δραστηριότητας που έχουν καθοριστεί ως πρωτεύοντες. Πρόκειται για την κατάρτιση των επαγγελματιών, τη δημιουργία κινηματογραφικών και οπτικοακουστικών έργων καθώς και τη διανομή τους.

Στο πλαίσιο των νέων αυτών προτεραιοτήτων, δεν προβλέπεται δυστυχώς οικονομική ενίσχυση σε δημοσιεύματα του τύπου, ακόμη και αν είναι εξειδικευμένα όπως το «Euro Film News».
ΓΡΑΠΤΗ ΕΡΩΤΗΣΗ E-1213/97 υποβολή: Glenys Kinnock (PSE) προς την Επιτροπή (7 Απριλίου 1997)

Θέμα: Εναρμόνιση των κανόνων που διέπουν τη σύναψη συμβάσεων στα πλαίσια της ενίσχυσης στην ανάπτυξη

Θα συμφωνούσε η Επιτροπή ότι είναι απαραίτητη η εναρμόνιση των κανόνων που διέπουν τη σύναψη συμβάσεων τους οποίους εφαρμόζει στις διάφορες περιοχές της Υφηλίου (Meda, Λομέ, Ασία και Χώρες Λατινικής Αμερικής, ΧΚΑΕ, ΚΑΚ κ.τ.λ.) ώστε να ευθυγραμμισθούν με τα υψηλότερα πρότυπα υγιούς διαχείρισης; Εχοντας υπόψη τις πρωτοβουλίες που ανελήφθησαν πρόσφατα στο πλαίσιο του ΟΟΣΑ (Επιτροπή Αναπτυξιακής Βοήθειας) και από την Παγκόσμια Τράπεζα, προτίθεται η Επιτροπή να βελτιώσει τους κανόνες που εφαρμόζει για τη σύναψη συμβάσεων κατά τρόπον ώστε να προληφθεί αποτελεσματικότερα η διαφθορά.;

Απάντηση του κ. Santer εξ ονόματος της Επιτροπής (17 Ιουνίου 1997)

Ναι. Σε γενικότερο πλαίσιο, η Επιτροπή έδωσε στοιχεία προβληματισμού στο πράσινο βιβλίο της σχετικά με τις δημόσιες συμβάσεις στην Ευρωπαϊκή Ένωση. Στο έγγραφο αυτό υιοθετείται σαφώς το μέλημα για την καταπολέμηση κάθε είδους δωροδοκίας ((COM(96) 583 final )). Αναγνωρίζεται επίσης η αναγκαιότητα να είναι διαφανείς οι διαδικασίες σύναψης δημοσίων συμβάσεων. Εξάλλου, υπενθυμίζεται η ύπαρξη νέων μέσων όταν διακυβεύονται κοινοτικά κεφάλαια (σύμβαση και πρωτόκολλο για την προστασία των οικονομικών συμφερόντων των Κοινοτήτων ((EE C 316, 27.11.1995 - EE C 313, 23.10.1996 ))). Επί πλέον, το Συμβούλιο ενέκρινε στις 26 Μαΐου 1997 τη σύμβαση σχετικά με την καταπολέμηση της δωροδοκίας στην οποία ενέχονται υπάλληλοι των Ευρωπαϊκών Κοινοτήτων ή υπάλληλοι των κρατών μελών της Ευρωπαϊκής Ένωσης.

Εξάλλου, στον τομέα της εξωτερικής βοήθειας και συνεργασίας, η πρόσφατη ανακοίνωση της Επιτροπής στο Συμβούλιο και στο Κοινοβούλιο σχετικά με μια πολιτική της Ένωσης κατά της δωροδοκίας δίνει έμφαση στα μέτρα πρόληψης που ευνοούν τη διαφάνεια, την χρηστή διοικητική διαχείριση και την ανεξαρτησία της δικαιοσύνης ((COM(97) 192 final )).

Η Επιτροπή θα επανεξετάσει ιδίως τους κανόνες της που διέπουν τις δημοπρασίες και τις συμβάσεις, καταβάλλοντας κάθε προσπάθεια για την εναρμόνισή τους μεταξύ των διαφόρων ομάδων τρίτων χωρών που απολαύουν κοινοτικών ενισχύσεων ή που έχουν συνάψει συμφωνίες βοήθειας ή συνεργασίας με την Κοινότητα. Η αναθεώρηση αυτή θα επεκταθεί στο ζήτημα των κυρώσεων που πρέπει να επιβάλλονται στις καταδικασθείσες για δωροδοκία επιχειρήσεις.

Αυτή η συνεκτική στρατηγική κατά της δωροδοκίας συνδέεται στενά με τις προσπάθειες που καταβάλλονται προς την κατεύθυνση αυτή από την Παγκόσμια Τράπεζα, τον Οργανισμό Οικονομικής Συνεργασίας και Ανάπτυξης και τους λοιπούς πολυμερείς χορηγούς.
ΓΡΑΠΤΗ ΕΡΩΤΗΣΗ E-1355/97 υποβολή: Johanna Maij-Weggen (PPE) προς την Επιτροπή (21 Απριλίου 1997)

Θέμα: Εφαρμογή της Οδηγίας 92/52/ΕΟΚ και του ψηφίσματος του Συμβουλίου σχετικά με την πώληση προς χώρες του τρίτου κόσμου παρασκευασμάτων για βρέφη

Μπορεί να επιβεβαιώσει η Επιτροπή ότι η Ολλανδία ερώτησε το 1993 την Επιτροπή σχετικά με τα αποτελέσματα της οδηγίας 92/52/ΕΟΚ ((ΕΕ L 179 της 1.7.1992, σελ. 129. )) και του αντιστοίχου ψηφίσματος του Συμβουλίου που έχουν ως θέμα την πώληση παρασκευασμάτων για βρέφη στις χώρες του τρίτου κόσμου;

Πώς αντέδρασε τότε η Επιτροπή στο αίτημα αυτό και μπορεί να επιβεβαιώσει η Επιτροπή ότι η Ολλανδία έχει τώρα επαναλάβει το αίτημα του 1993;

Έχει υπόψη της η Επιτροπή την κριτική έκθεση του Interagency Group on Braestfeeding Monitoring όπου περιγράφεται η κατάσταση στην Νότιο Αφρική, την Ταϊλάνδη, το Μπαγκλαντές και την Πολωνία όσον αφορά την πώληση παρασκευασμάτων για βρέφη;

Μπορεί να αναφέρει η Επιτροπή εις βάρος ποίων ευρωπαϊκών επιχειρήσεων ασκείται κριτική στην έκθεση λόγω του ότι δεν τηρούν το κώδικα της ΠΟΥ σχετικά με την διάθεση στην αγορά υποκατάστατων του μητρικού γάλακτος;

Μπορεί να αναφέρει η Επιτροπή εάν οι επικρινόμενες στην έκθεση επιχειρήσεις εφαρμόζουν την Οδηγία 92/52/ΕΟΚ και το αντίστοιχο ψήφισμα του Συμβουλίου;

Πώς προτίθεται να ενεργήσει η Επιτροπή ώστε να εφαρμόζουν οι σχετικές ευρωπαϊκές επιχειρήσεις τις διεθνείς προδιαγραφές που αφορούν την πώληση παρασκευασμάτων για βρέφη στις χώρες του τρίτου κόσμου;

Απάντηση του κ. Bangemann εξ ονόματος της Επιτροπής (29 Μαΐου 1997)

Η Επιτροπή είναι σε θέση να επιβεβαιώσει ότι οι αρχές των Κάτω Χωρών απευθύνθηκαν σ'αυτήν το 1993 και 1997 σχετικά με την εφαρμογή της οδηγίας 92/52/ΕΟΚ για τα παρασκευάσματα για βρέφη και τα παρασκευάσματα της δεύτερης βρεφικής ηλικίας που προορίζονται για εξαγωγή σε τρίτες χώρες ((ΕΕ L 179 της 1.7.1992 )). Και στις δύο περιπτώσεις η Επιτροπή ενημέρωσε τις αρχές των Κάτω Χωρών σχετικά με την κατάσταση των πραγμάτων.

Η Επιτροπή είναι ενήμερη για την έκθεση στην οποία αναφέρεται το Αξιότιμο Μέλος του Κοινοβουλίου. Γνωρίζει, επίσης, ότι η έκθεση αυτή διατίθεται, από τους συντάκτες της, σε όσους επιθυμούν να τη συμβουλευθούν και να ενημερωθούν λεπτομερώς για το περιεχόμενό της.

Η Επιτροπή δεν έχει λάβει καμία γνωστοποίηση από τα κράτη μέλη, τα οποία είναι υπεύθυνα για την εφαρμογή της οδηγίας 92/52/ΕΟΚ, σχετικά με την παράβαση των διατάξεων της εν λόγω οδηγίας από εταιρείες που εδρεύουν στην Κοινότητα. Ούτε έχει λάβει από τις αρχές των τρίτων χωρών οιαδήποτε καταγγελία ή κριτική όσον αφορά την εμπορία υποκατάστατων μητρικού γάλακτος από εταιρείες που έχουν την έδρα τους στην Κοινότητα, ώστε να αναγκαστεί να λάβει μέτρα δυνάμει του ψηφίσματος του Συμβουλίου σχετικά με την εμπορία υποκατάστατων του μητρικού γάλακτος σε τρίτες χώρες από παρασκευαστές της Κοινότητας ((ΕΕ C 172 της 8.7.1992 )).
ΓΡΑΠΤΗ ΕΡΩΤΗΣΗ E-1020/97 υποβολή: Hiltrud Breyer (V) προς το Συμβούλιο (24 Μαρτίου 1997)

Θέμα: Κοινοτικές πιστώσεις έρευνας σε πειράματα κλώνωσης

1. α) Έχει λάβει το Ινστιτούτο Roshin στο Εδιμβούργο πιστώσεις έρευνας από την Ευρωπαϊκή Ένωση;

β) Εάν ναι, σε ποιό ύψος ανέρχονται;

2. α) Χρησιμοποιήθηκαν, άμεσα ή έμμεσα, κοινοτικά ποσά για πειράματα κλώνωσης με κύτταρα προβάτων στο εν λόγω Ινστιτούτο;

β) Σε τί ύψος ανέρχονται οι κοινοτικές πιστώσεις που χρησιμοποιήθηκαν άμεσα ή έμμεσα;

3. α) Έχουν χρησιμοποιηθεί, άμεσα ή έμμεσα, κοινοτικά κονδύλια για πειράματα κλώνωσης με πρόβατα;

β) Σε ποιά Ινστιτούτα εισέρρευσαν αυτές οι πιστώσεις;

γ) Σε τί ύψος ανέρχονται αναλυτικά ανά Ινστιτούτο αυτές οι πιστώσεις;

Απάντηση (14 Ιουλίου 1997)

Αρμοδια για την απάντηση στην ερώτηση είναι η Επιτροπή, δεδομένου ότι είναι υπεύθυνη για την εφαρμογή και παρακολούθηση των κοινοτικών ερευνητικών προγραμμάτων.